Man van Klerksdorp sterf toe kragopwekker ontplofPieter Redelinghuys (Foto: Pieter Redelinghuys/Facebook) Pieter Redelinghuys (59) van Klerksdorp in Noordwes is oorlede nadat ŉ kragopwekker tydens beurtkrag ontplof het. Volgens die Facebook-blad Hemelse Pêrels NPC het ŉ familielid gesê die kragopwekker het Dinsdag ŉ vreemde geluid gemaak. Pieter het gaan ondersoek instel en dit het ontplof waar dit langs ‘n wendyhuis agter in die erf gestaan het. Hy is dadelik na ŉ hospitaal gehaas en is onder verdowing geplaas met 80% brandwonde. Hy het Donderdag aan sy beserings beswyk. Bernard Redelinghuys, Pieter se seun, het aan Maroela Media gesê die kragopwekker is gebruik om kragtoevoer te verskaf aan besproeiing in groentetonnels wat Pieter opgerig het. Kol. Adele Myburgh, woordvoerder van die polisie, het aan Maroela Media bevestig die polisie doen ŉ geregtelike doodsondersoek. Maroela Media verneem Redelinghuys sal op 6 Januarie begrawe word.